b"\n_START_ARTICLE_\nPere I del Brasil\n_START_SECTION_\nGovern\n_START_PARAGRAPH_\nL'any 1821 la fam\xc3\xadlia reial portuguesa decideix, despr\xc3\xa9s de m\xc3\xa9s de deu anys d'exili for\xc3\xa7\xc3\xb3s al Brasil, tornar a Portugal. Abans del retorn el rei Joan VI de Portugal elimina els privilegis atorgats al Brasil i deixa al seu fill, el pr\xc3\xadncep hereu Pere de Beira com a administrador de la col\xc3\xb2nia. Aviat apareixeran importants descontentaments entre la poblaci\xc3\xb3 mentre certs sectors nacionalistes oferiran la Corona a Pere que acceptar\xc3\xa0. El suport de Pere a la revolta de 1820 a la ciutat de Porto provocar\xc3\xa0 la pressi\xc3\xb3 de la Cort al seu pare pel retorn al continent del pr\xc3\xadncep hereu, a la qual cosa Pere es va negar. Se li va retirar el c\xc3\xa0rrec de regent, restant com un simple representant de la Corona al Brasil. En con\xc3\xa8ixer la not\xc3\xadcia, el 7 de setembre de 1822, va desembeinar la seva espasa i per l'anomenat Crit d'Iparanga: Independ\xc3\xa8ncia o mort! va proclamar la independ\xc3\xa8ncia del Brasil. Posteriorment el 12 d'octubre fou proclamat emperador i l'1 de desembre fou coronat amb el nom de Pere I del Brasil.\n_START_SECTION_\nUn regne amb problemes\n_START_PARAGRAPH_\nEls primers anys de la independ\xc3\xa8ncia no foren f\xc3\xa0cils, calgu\xc3\xa9 superar un seguit d'esc\xc3\xa0ndols que afectaren enormement la popularitat de l'emperador. L'assumpci\xc3\xb3 del t\xc3\xadtol d'emperador en lloc del de rei es degu\xc3\xa9 a la voluntat d'acomodar les importants diversitats del pa\xc3\xads a la monarquia aix\xc3\xad com per la seva voluntat de voler emular Napole\xc3\xb3 Bonaparte._NEWLINE_Les seves idees liberals quedaren vinculades a la necessitat de mantenir un poder mon\xc3\xa0rquic fort i estable per tal de garantir la unitat del pa\xc3\xads i controlar moltes prov\xc3\xadncies en qu\xc3\xa8 o encara es pretenia mantenir certa uni\xc3\xb3 amb Portugal o que ja s'hi sentia cert sentiment republic\xc3\xa0. El 25 de mar\xc3\xa7 de 1824 s'aprov\xc3\xa0 una Constituci\xc3\xb3 de car\xc3\xa0cter liberal._NEWLINE_L'any 1826 moria el rei Joan VI de Portugal i Pere fou cridat a la successi\xc3\xb3 portuguesa, ignorant les restriccions de la seva pr\xc3\xb2pia Constituci\xc3\xb3. Malgrat tot, el seu regnat fou breu (7 dies, comen\xc3\xa7ant el 26 d'abril)i el mateix any hagu\xc3\xa9 d'abdicar en favor de la seva filla, Maria II de Portugal el 2 de maig d'aquell any, que amb set anys assum\xc3\xad al tron regentat pel seu oncle, el pr\xc3\xadncep i rei Miquel I de Portugal amb la promesa d'un casament futur entre regent i reina. Mentrestant la vacil\xc2\xb7laci\xc3\xb3 de Pere entre quedar-se a Portugal o retornar al Brasil, d'on encara era emperador, li feren molt mal a la seva imatge p\xc3\xbablica.\n_START_SECTION_\nRetorn a Portugal\n_START_PARAGRAPH_\nDespr\xc3\xa9s d'una crisi pol\xc3\xadtica que va acabar amb la dimissi\xc3\xb3 dels ministres, i enmig d'una forta crisi econ\xc3\xb2mica, Pere es va veure obligat a abdicar del tron brasiler el 7 d'abril de 1831 en favor del seu fill Pere II de Brasil. _NEWLINE_Torn\xc3\xa0 a Portugal i all\xc3\xa0 combat\xc3\xa9 al seu germ\xc3\xa0 Miquel, en l'anomenada Guerra dels Dos Germans, per tal d'expulsar-lo i recuperar la Corona per la seva filla. Ven\xc3\xa7ut Miquel l'antic rei i emperador es retir\xc3\xa0 al Palau de Queluz on mor\xc3\xad el 24 de setembre de l'any 1834, a l'edat de 36 anys de tuberculosi."